
COMUNICAT

Lansarea studiului "Eficiența energetică — prioritate națională pentru reducerea sărăciei energetice, creșterea calității vieții și siguranța consumatorilor de energie
Prin politicile sale energetice, România a preluat principiile propuse de documentele programatice ale UE, în special prin Directiva privind eficienţa energetică, dar şi prin alte documente relevante şi a adoptat măsuri legislative corespunzătoare referitoare la aplicarea lor în context national,  asumându-și prin acestea creşterea eficienţei sociale a energiei. 
Eficienţa energetică aduce soluţii viabile pentru grupuri/persoane cu risc de excluziune socială/ consumatorii vulnerabili, contribuind în acelaşi timp nu doar la economisirea surselor de energie, reducerea gazelor de seră şi a emisiilor de carbon ci şi la crearea de noi locuri de

muncă. 

Având în vedere că este principala cale prin care pot fi reduse facturile de energie, în special ale consumatorilor casnici, creşterea eficienţei energetice constituie una din preocupările majore ale ANRE.  Iar o mai bună informare a populaţiei cu privire la piaţa energiei şi creşterea puterii de negociere a consumatorilor  casnici în raport cu furnizorii de energie poate contribui în mod substantial la limitarea sărăciei energetice.

În urma intrării în vigoare a Legii nr. 121/2014 privind eficienţa energetică și înființării Departamentului pentru eficienţă energetică în cadrul  ANRE, Autoritatea Națională de Reglementare în domeniul Energiei s-a adresat Academiei Române cu o propunere de colaborare în vederea elaborării unui studiu privind implementarea măsurilor de eficientizare a consumului de energie în vederea creșterii eficienței sociale a energiei.  

În acest context, Institutul de Cercetare a Calității Vieții și Institutul de Sociologie, au elaborat studiul intitulat "Eficiența energetică — prioritate națională pentru reducerea sărăciei energetice, creșterea calității vieții și siguranța consumatorilor de energie, lucrare care abordează în mod unitar şi echilibrat aspectele legate de posibilitatea reducerii sărăciei energetice în România prin implementarea măsurilor de eficientizare a consumului de energie, oferind în același timp și o radiografie a stării actuale a pieței de consum energie electrică, gaze și energie termică.

În data 2 noiembrie 2015, în aula Academiei Române, Autoritatea Națională de Reglementare în domeniul Energiei (ANRE), împreună cu Academia Română, organizează lansarea acestui studiu, eveniment la care urmează să participe personalități din mediul academic, înalți reprezentanți ai Președinției, ai Parlamentului României,  ai Guvernului României și organismelor guvernamentale, asociații profesionale și experți care activează în domeniul energiei și  eficienței energetice, companii de profil, etc. 

Direcția comunicare,  cooperare si relația cu Parlamentul

